Rakennusliiton järjestöpäällikkö arvioi lakkorikkureita kovin sanankääntein luottamushenkilöille lähettämässään viestissä.

Rakennusalan betoniasemia koskeva lakko on saanut kokeneen ay-toimijan tunteet kuumenemaan.

Rakennusliiton järjestöpäällikkö Jukka Asikainen lähestyi liiton luottamushenkilöitä alkuviikosta viestillä, jossa hän kuvaili mahdollisia rikkureita saastaksi, joka haisee pahalta.

– Rikkuria on pidetty perinteisesti saastana, joka haisee pahalta ja se haju ei lähde pesemälläkään pois, Asikainen kirjoitti Taloussanomien näkemässä viestissä.

– Mikäli joku/jotkut kuitenkin rikkurointiin syyllistyy, näiden onnettomien limanuljaskojen nimet tulee kirjata ylös ja toimittaa lähimpään aluetoimistoon jatkotoimia varten, Asikainen jatkoi.

Mitä jatkotoimet käytännössä sitten tarkoittavat?

– Rikkurin maine säilyy. Järjestäytynyt työvoima voi välttää työskentelemästä näiden kanssa. Eivät esimerkiksi ota urakkatyössä työkuntiin. Jäsenten osalta yhdistys tulee ottamaan käsittelyyn sääntöjen mukaisesti. Säännöissä lukee, että tämä on erottamisperuste. Saattaa tulla myös vakava kirjallinen varoitus, Asikainen kertoo Taloussanomille.

Asikainen muistuttaa, että myös ei-jäsen voi olla rikkuri. Työt ovat lakossa, eivät ihmiset.

Pysyykö rikkurin haju ihmisessä loputtomiin, eli voivatko rikkuroivalta käytännössä mennä mahdollisuudet työskennellä alalla?

– Työntekijä voi osoittaa katumusta. Ei tämä loputtomiin kestä. Menneinä aikoina pyydettiin julkisesti anteeksi, Asikainen sanoo.

”En ole yksittäistä henkilöä nimitellyt”

Asikainen seisoo edelleen sanojensa takana. Hän kuitenkin muistuttaa, että viesti on tarkoitettu sisäiseen viestintään.

– En ole yksittäistä henkilöä nimitellyt limanuljaskaksi tai saastaksi. Tämä lähti evästykseksi luottamushenkilöille Rakennusteollisuuden välittämästä viestistä johtuen. Kentältä tuli paljon kysymyksiä siitä, että voiko lakosta kieltäytyä, Asikainen kertoo.

Rakennusteollisuus RT:n työmarkkinajohtaja Tapio Kari kommentoi lakkoa järjestön tiedotteessa. Hänen mukaansa työpaikoilta on kuulunut viestiä, jonka mukaan työhaluisia ja lakkoon haluttomia on painostettu osallistumaan lakkoon.

– On valitettavaa, että osa toimitsijoista ja luottamusmiehistä on valmis heittämään romukoppaan sivistyneet toimintatavat ja palaamaan vuosikymmenten takaisiin käyttäytymismalleihin. Jokaisella on vapaassa demokratiassa oikeus osallistua tai olla osallistumatta lailliseen lakkoon ilman että hänet leimataan julkisesti, Kari kommentoi.

Kehotettu pysymään asiassa

Suurempi haloo asiasta on tullut Asikaisen mukaan siksi, kun se on irrotettu asiayhteydestä. Valtaosa kentältä saadusta palautteesta on Asikaisen mukaan ollut positiivista.

– Valtaosa on sanonut, että on hyvä, että joku sanoo tämän ääneen. Viestiä on tullut myös nuoremmaltakin porukalta.

– En ole ylpeä sanoistani, mutta en kadukaan.

Asikainen kertoo aikovansa jatkossa miettiä tarkemmin sanojaan. Enää ei ole tarvetta provosoida tai provosoitua, sillä viesti on nyt kerrottu. Liiton luottamusjohdolta Asikainen kertoo saaneensa palautetta, että olisi syytä pysyä asiassa.

– Täytyy miettiä viestintä uudelleen, Asikainen sanoo.

Entä kielenkäytön aiheuttama mahdollinen maineuhka? Pelkääkö Asikainen, että joku voi erota liitosta tämän vuoksi?

– Yhtään sellaista viestiä ei ole tullut ja toivon, ettei tulisikaan.

Asikaisen viestistä kertoi ensimmäisenä Talouselämä.